আন্তর্জাগতিক লোককাব্য বা spirituals ছিল ধর্মীয় প্রভাবের দ্বারা প্রভাবিত লোককাব্য, যা ছিল আধ্যাত্মিক জগতের উচ্চারণ, যাকে negro spiritual বলা হতো। আমেরিকার দক্ষিণাঞ্চলের নিগ্রো দাসদের মধ্যেই এই অধ্যান্তবাদী লোককাব্যের সৃষ্টি হয়। দক্ষিণের এই অধ্যান্তবাদী লোককাব্যের অনুপ্রেরণা ছিল কিং জেমসের অনূদিত বাইবেল (ephesian 5.19)। দক্ষিণে নিগ্রো দাস শ্রমিকেরা একত্রিত হতো এমন কোনো স্থানে, যাকে তারা প্রশংসিত স্থান বা praise house বলে অভিহিত করত। কখনো তারা তরুলতা পরিবৃত নিকুঞ্জে মিলিত হতো এবং কখনো কখনো তাদের গোপনেই মিলিত হতে হতো। এই গোপন মিটিংগুলো ছিল প্রকৃত অর্থে চার্চ মিটিংয়ের নামান্তর। আমেরিকার আফ্রিকান অধিবাসীদের সপ্তদশ শতাব্দীতে খ্রিষ্টধর্মে দীক্ষা দেওয়া হয়। প্রথম দিকে এই ধর্মান্তর ছিল ধীরগতি। কিন্তু যখন আফ্রিকান দাস শ্রমিকেরা বাইবেলের ব্যাখ্যাসমূহে তাদেরই মতো মানুষের ওপর নির্যাতন এবং মুক্তির সমান্তরাল প্রকাশ অনুধাবন করল, তখন সেই চেতনা অবলম্বন করেই আমেরিকার দক্ষিণের আফ্রিকান অধিবাসীরা নিগ্রোদের আধ্যাত্মিক চেতনাসমৃদ্ধ এমনসব লোককাব্য সৃষ্টি করতে থাকেন, যাতে ছিল তাদের বাসন্তব জীবনের দুঃখ, বেদনা এবং মুক্তির আকাঙক্ষার প্রকাশ। উত্তর আমেরিকার শ্বেতাঙ্গ অধিবাসীরা কালো মানুষদের খ্রিষ্টধর্মকে তাদের বাসন্তব জীবনের নিরিখে পালন করার এই পরিবর্তনশীলতা ভালো চোখে দেখেনি। কেননা, আফ্রিকানদের এই খ্রিষ্টধর্ম পালনের মধ্যে ছিল মানবমুক্তির বাণী, প্রতিবাদ এবং নির্যাতিত কালো মানুষের বীরত্বগাথার প্রকাশ। তাই কখনো কখনো বনের ভেতরের ক্যাম্প মিটিংগুলো নিষিদ্ধ করা হতো। তখন এই ক্যাম্প মিটিংয়ে অংশগ্রহণকারী নিগ্রো জনগণ গান করত, নাচে অংশগ্রহণ করতো এবং কখনো কখনো নৃত্যরত তারা পরমানন্দে দৈবাক্রান্ত অজ্ঞান অবস্থায় সম্বিতহারা হয়ে উঠত। ঘটনাটি যেন বাউলগন্ধময়। মানবতাবাদী অসাম্প্রদায়িক বাউলেরা যেমন গান এবং নৃত্য করতে করতে সম্বিতহারা হয়ে পড়তেন, আফ্রিকান-আমেরিকানদের ক্যাম্প মিটিংয়ের এই অধ্যান্তবাদী আচরণও তেমন বাউলিয়ানার সঙ্গে তুলনীয় বলে মনে হয়। এই অধ্যান্তবাদী লোককাব্য এবং গানগুলো যেমন ছিল দুঃখবোধের, তেমনি ছিল নিগ্রো দাসদের জীবনযুদ্ধের এবং কখনো তা ন্যায়-অন্যায় বোধের প্রকাশ। আফ্রিকান-আমেরিকান অধ্যান্তবাদী লোকসংগীতের মধ্যে সবচেয়ে বেশি সমাদৃত একটি গান হচ্ছে ‘এক সাথে চলো সব শিশু’ (Walk together children)। আমেরিকার দাসপ্রথা চালু থাকার সময় এই গানটি ছিল আফ্রিকানদের সম্মিলিত অভিব্যক্তির প্রকাশ। এই গানটিতে সেই ক্যাম্প মিটিংয়ে যোগদানের বাণী আছে যে-সভা হবে তাদের কাঙিক্ষত মুক্তি পাওয়ার অঞ্চলে। অর্থাৎ আমেরিকার যেসব অঞ্চলে দাসরা মুক্তিপ্রাপ্ত হয়েছিল (promised land), তেমনি স্থানে এই সম্মেলনের কথা বলা হয়েছে।